– Det har noe med frihet og verdighet å gjøre, å eie sin egen leilighet, sier 71-åringen til Dagsavisen.

Møtte Johansen

Fredag var byrådsleder Raymond Johansen (Ap) i Grorud bydel, og der var også Hans Georg Borgen for å fortelle hvordan han nå etter mange år i kommunal bolig endelig kan kjøpe noe eget.

– 15. desember flytter jeg inn i en flott toroms leilighet i Sverre Iversens vei på Romsås. Jeg kan nesten ikke vente. I år blir det en fin og spesiell jul, sier den tidligere bussjåføren med 42 år bak seg i Oslo kommune.

Han ble ufør for 13 år siden etter hjerteinfarkt og slag, og måtte selge leiligheten han bodde i, og flytte inn i kommunal bolig.

Grunnen til at han nå har kunnet kjøpe seg egen leilighet ligger i Grorud bydels konsept og prosjekt «Hjemveien». Dette er et prosjekt som får folk ut av kommunale boliger og inn i eget hjem. Alle som flytter inn i kommunale boliger i bydelen får informasjon om og tilbud om å starte planleggingen for veien videre når de flytter inn, og etter hvert blir klare for å planlegge bosituasjonen videre.

Følg Dagsavisen Oslo på Facebook!

Mønsterbeboer

– Hans Georg er en mønsterbeboer. Han har en ordnet økonomi, ikke noe gjeld og han er en beboer de fleste ønsker seg i oppgangen, sier prosjektleder Gjertrud Kaasa for «Hjemveien» i Grorud bydel til Dagsavisen.

I april inviterte Grorud bydel 450 beboere i kommunale boliger til et informasjonsmøte om den nye tjenesten, som tilbyr hjelp skritt for skritt gjennom hele prosessen fra å leie til å eie.

– Nærmere 70 av de 110 som møtte opp ønsket å bli med i prosjekt «Hjemveien». Hittil er det ti stykker som har fått innvilget lån, og seks av disse har kjøpt seg egen bolig. For noen ligger boligdrømmen litt lenger unna, men den motivasjonen de viser med å møte opp på informasjonsmøtet vårt må vi ivareta, og i løpet av 2017 vil vi ha tettere oppfølging av disse, sier Gjertrud Kaasa.

En av dem som nå har kjøpt bolig er Hans Georg.

– Jeg har fått et lån på ca. to millioner. Det er godt innenfor hva jeg kan greie av forpliktelser. Jeg skal leve også, sier den humørfylte 71-åringen.

Les også: – Jeg er bare et tall for kommunen

Flere budrunder

– Jeg har vært på rundt ti visninger, og lagt inn bud flere ganger, men har tapt budrundene. Denne gangen bestemte jeg meg for at nå skulle jeg vise dem, sier han med et smil.

Nå er leiligheten på 55 kvadratmeter hans.

– Nå bor jeg i en liten ettroms på Ammerud. Der bruker jeg den innglassede balkongen til soverom, sier Hans Georg, som gleder seg til å kunne ha plass til besøk av sønnene og barnebarna.

– Kravet var en nøktern leilighet med eget soverom. Det får jeg nå, sier han.

71-åringen har trivdes på Ammerud, men ser fram til å flytte.

– Det skal bli godt å ikke ha alle disse kommunale reglene å ta hensyn til, humrer han.

Byrådslederen lot seg imponere av Grorud bydels prosjekt, og gledet seg over 71-åringen som nå kan flytte inn i egen leilighet.

– Grorud bydel er innovative og en av de beste bydelene på å få leiere av kommunale leiligheter over til å eie sin egen. Det de gjør her, med å kunne tilby et startlån, vil kunne bli brukt som et eksempel overfor andre bydeler, sier Johansen til Dagsavisen.

Byrådsleder Raymond Johansen skal besøke alle bydelene i Oslo. Nå var turen kommet til Grorud, den sjette av i alt 15 bydeler som han skal besøke.

– Målsettingen er at alle som bor i kommunale boliger etter hvert skal over i egne leiligheter. Kommunale boliger skal være et kortere opphold. Hans Georg sa det så fint selv, at han nå følte en stor frihet og verdighet ved å kunne eie sin egen leilighet. Det skal vi ta på største alvor, sier Johansen.

Mye penger

– Vi bruker mye penger på å ruste opp, og bygge flere kommunale boliger. Men det skal være et mål at folk skal kunne komme seg ut og kjøpe seg bolig, sier han.

For Hans Georg ble målet virkelighet. I morgen vrir han om nøkkelen til egen leilighet for første gang på 13 år.